

PASTABOS IR PASIŪLYMAI

Dėl  Šiaulių miesto savivaldybės tarybos sprendimo projekto „Dėl Šiaulių turizmo informacijos centro nuostatų patvirtinimo“ 

2024-12-04



Vadovaudamiesi Savivaldybių administracinės priežiūros įstatymu atlikome 2024-12-05 Šiaulių miesto savivaldybės tarybos posėdžiui teikiamo sprendimo projekto Nr. TSP-583 „Dėl Šiaulių turizmo informacijos centro nuostatų patvirtinimo “  išankstinę priežiūrą (toliau – Sprendimo projektas).

Nustatyta, kad Sprendimo projekto 1 punktu tvirtinamų Šiaulių turizmo informacijos centro nuostatų keli punktai neatitinka įstatymų nuostatų:

1)	Nuostatų 19.1 p. nustatyta - suderinęs su Savininku, keisti Centro ir jo struktūrinio padalinio darbo laiką. Kad būtų užtikrintas Teisėkūros pagrindų įstatymo 3 str. 2 d. 6 p. įtvirtintas aiškumo principas, siūlome vietoj „Savininku“ keisti į „Savininko teises ir pareigas įgyvendinančia institucija“.
2)	Nuostatų 19.12 p. nustatyta – „Savininko sprendimu įstatymų nustatyta tvarka jungtis į ne pelno organizacijas (asociacijas), tarp jų ir į tarptautines, kurių paskirtis – įgyvendinti viešuosius interesus, jeigu toks jungimasis neprieštarauja Nuostatams ir veiklos tikslams.<<...>>“, kai Biudžetinių įstaigų įstatymo 4 straipsnio 3 dalis nustato, kad „Biudžetinė įstaiga jos savininko teises ir pareigas įgyvendinančios institucijos sprendimu gali įstatymų nustatyta tvarka jungtis į asociacijas, kurių paskirtis – įgyvendinti viešuosius interesus, jeigu toks jungimasis neprieštarauja biudžetinės įstaigos nuostatams ir veiklos tikslams.“
3)	Nuostatų 19.15 p. nustatyta -   „valdyti Savininko pasitikėjimo teise perduotą turtą, naudotis ir disponuoti juo teisės aktų ir Savininko nustatyta tvarka“ , kai Valstybės ir savivaldybių turto valdymo, naudojimo ir disponavimo juo įstatymo 12 straipsnio 1 dalyje nustatyta – „Savivaldybėms nuosavybės teise priklausančio turto savininko funkcijas, vadovaudamosi įstatymais, įgyvendina savivaldybių tarybos. Savivaldybei nuosavybės teise priklausantis turtas patikėjimo teise valdyti, naudoti ir disponuoti juo perduodamas savivaldybės tarybos nustatyta tvarka.“
4)	Nuostatų 20.3 p. nustatyta – „teikti Savininkui tvirtinti teikiamų viešųjų atlygintinų paslaugų kainas (įkainius);“. Vadovaujanti Vietos savivaldos įstatymo 15 str. 2 d. 29 p. , vietoj „Savininko“ turėtų būti nurodyta „Savivaldybės tarybai“.
5)	Nuostatų 22.4 p. nustatyta – „priimti sprendimą dėl Centro struktūrinio padalinio steigimo ir jo veiklos nutraukimo“. Kadangi Biudžetinių įstaigų įstatymo 5 str. 3 d. 6 p. nustatyta, kad Biudžetinės įstaigos savininko teises ir pareigas įgyvendinanti institucija priima sprendimą dėl biudžetinės įstaigos filialo steigimo ir jo veiklos nutraukimo,  būtina 22.4 p. nuostatas suderinti su BĮ įstatymo nuostatomis.
6)	Nuostatų 28.9. p. nurodyta – „nustato Centro darbo laiką, suderinęs jį su Savininku“. Kad būtų užtikrintas Teisėkūros pagrindų įstatymo 3 str. 2 d. 6 p. įtvirtintas aiškumo principas, siūlome vietoj „Savininku“ keisti į „Savininko teises ir pareigas įgyvendinančia institucija“.
7)	Nuostatų 39 p. nustatyta, kad Centro finansinė apskaita tvarkoma centralizuotai Savininko įgaliotos įstaigos. Tai neatitinka Finansinės apskaitos įstatymo 16 str. 1 d. 2 p., kuriame nurodyta, kad dėl savivaldybės kontroliuojamų viešojo sektoriaus subjektų sprendimus dėl savivaldybės viešojo sektoriaus subjektų centralizuotai tvarkomos apskaitos ir dėl biudžetinės įstaigos, kuri centralizuotai tvarko savivaldybės viešojo sektoriaus subjektų apskaitą priima savivaldybių tarybos.
Atsižvelgiant į pateiktas pastabas, būtina koreguoti aukščiau paminėtus Nuostatų punktus.

